section_heading: Povijest
paragraph_text: Vremenom je Duboković širio djelokrug ustanove i na zaštitu spomenika, prikupljanje znanstvene literature i formiranje knjižnice, osnivanje muzejskih zbirki, te prikupljanje i stvaranje dokumentacije o kulturnim dobrima. Uskoro je Historijski arhiv krenuo izdavati časopis Priloge povijesti otoka Hvara čime se povijesti otoka Hvara dalo obrise popularne znanosti. Arhiv je izdavao i Periodične izvještaje o svim djelatnostima ustanove. Godine 1965. Historijski arhiv promijenio je ime zbog administrativnih razloga u Centar za zaštitu kulturne baštine otoka Hvara. U Registru muzeja, galerija i samostalnih muzejsko-galerijskih zbirki u SR Hrvatskoj bio je ustanova koja se bavi zaštitom kulturnih i prirodnih dobara i spomenika, ali i kao specijalni muzej s osam područnih zbirkâ. Osnovne djelatnosti Centra bile su arhivska, muzejska, bibliotečna i konzervatorska djelatnost. Radi skrbi za kulturna dobra po Hvaru, Centar je razvio povjereničku mrežu po otoku. Centar je vodio dokumentaciju, koju su činile dijateka, fototeka, kartoteka i planoteka, operativni arhiv, operativna biblioteka i publikacije. Imao je deset zbirki i sedamnaest fondova. Vodio je evidenciju vlastitih muzejskih fondova, te ostalih javnih, crkvenih i privatnih zbirki na otoku Hvaru, kao i evidenciju u svezi s kulturno-povijesnim dobrima otoka Hvara.